Volkswagen: ID.Golf bliver noget helt særligt

HAMBORG: Volkswagen er i fuld gang med at give sine nye elbiler mere velkendte navne. Snart kommer ID. Polo, og bagefter følger ID. Cross som elektrisk afløser for T-Cross. Men ét navn holder tyskerne stadig hårdt fast i. For selv om mange længe har set ID.3 som den åndelige ID.Golf, får den næste udgave ikke Golf-navnet. Den kommer til at hedde ID.3 Neo – og det siger en del om, hvor højt Volkswagen stadig vægter Golf.

Volkswagen siger nu ret tydeligt, at ID.3 aldrig var tænkt som den ægte elektriske Golf. Den rolle er reserveret til en kommende ID.Golf, som ifølge mærket selv skal være noget helt særligt. Det fortæller Martin Sander, der er ansvarlig for salg, marketing og aftersales hos Volkswagen, i en samtale med iNPUT.

– Golf er et meget værdifuldt navn og et meget værdifuldt brand. Golf skabte et nyt segment og blev en del af bilindustriens historie, siger Martin Sander.

Martin Sander (tv) i samtale med danske motorjournalister ved et arrangement i Hamborg (foto: iNPUT).

Ifølge Sander er forklaringen enkel: Golf-navnet er for vigtigt til bare at blive sat på hvilken som helst elbil. Det er også derfor, Volkswagen ikke følte, at ID.3 skulle bære det ikoniske navn.

– Vores egne interne standarder for, hvad en Golf skal være, er så høje, at vi ikke rigtig følte os komfortable med at sætte det værdifulde Golf-navn på ID.3, siger Martin Sander.

ID.3 var vigtig – men ikke nok

Volkswagen forsøger ikke at tale ID.3 ned. Tværtimod kalder Sander den stadig en vigtig bil for mærket. Men han lægger samtidig afstand til tanken om, at ID.3 og Golf i praksis er det samme.

– Der kommer en elektrisk Golf i fremtiden, men det bliver en anden slags bil, siger han.

Senere i interviewet bliver budskabet endnu mere direkte. Her bliver Sander konfronteret med, om forklaringen i virkeligheden er, at Volkswagen ikke havde nok tillid til ID.3 til at kalde den en Golf. Det afviser han – men hans formulering siger stadig meget.

– Skriv ikke, at vi ikke havde tillid til den. Skriv det hellere sådan, at en Golf skal være noget meget, meget, meget særligt, som ID.3 muligvis ikke lever op til på alle områder, siger han.

Det er i praksis en usædvanligt åben indrømmelse: ID.3 har været Volkswagens elbil-pioner, men den har ikke ramt det niveau, som mærket selv forbinder med Golf-navnet.

ID.Golf skal skrive historie

Volkswagen bygger samtidig forventningerne voldsomt op til den kommende elektriske Golf. For hvis den første Golf var en milepæl, skal el-udgaven ifølge Sander være det samme.

– Da vi lancerede den første Golf, var det en milepæl i bilhistorien. Og når vi lancerer den første elektriske Golf, kan du forvente, at det også bliver en milepæl i bilhistorien, siger han.

Det gør den kommende model til mere end bare en ny elbil i rækken. Det lyder snarere som Volkswagens forsøg på at genstarte Golf-arven i elektrisk form – denne gang med et produkt, der skal ramme bredere, stærkere og mere præcist end ID.3 gjorde.

Volkswagen præsenterer den tredje udgave af ID.3, der altså får navnet Neo, i morgen onsdag den 15. april.

Volkswagen: ID.Golf bliver noget helt særligt